Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 153/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 01/2002

1. Medlemsstatens ansvarlige myndighed Navn: Ministero delle Politiche Agricole e Forestali

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning 2.1. Navn: Cooperativa Paestum

2.2. Adresse: Via Spinazzo, I-84063 Paestum Salerno

Tlf. (39-0828) 72 10 04

2.3. Sammensætning: Producent/forarbejdningsvirksomhed (x) Andet ( )

3. Produktets art: Kategori 1.6: Frugt og grøntsager, også forarbejdede - Cynara Scolimus L. Carciofo Romanesco biotype Tondo di Paestum

4. Varespecifikation

(sammenfatning af betingelserne i artikel 4, stk. 2)

4.1. Navn: "Carciofo di Paestum"

4.2. Beskrivelse: Den beskyttede geografiske betegnelse Carciofo di Paestum finder anvendelse på artiskokker af sorten Romanesco, der også benævnes Tondo di Paestum.

Denne artiskoksort har følgende egenskaber:

- den er mellemstor (fire hoveder med stængel vejer mindst et kilo)

- hovedet er nærmest kugleformet, kompakt og med en typisk åbning i toppen; diameteren af det største tværsnit er på 7,5 cm-12,5 cm, medens diameteren af det største tværsnit vinkelret herpå er på 7,5 cm-12,5 cm, og forholdet mellem disse to tal er på 0,9-1,2

- farven er grøn med rød-violette nuancer

- de ydre blade er ovale med afrundet spids og uden torne

- de indre blade er stråfarvede og grønne med lilla nuancer

- stængelen er højst 10 cm lang.

4.3. Geografisk område: Carciofo di Paestum dyrkes i følgende kommuner i Salerno-provinsen: Agropoli, Albanella, Altavilla Silentina, Battipaglia, Bellizi, Campagna, Capaccio, Cicerale, Eboli, Giungano, Montecorvino Pugliano, Ogliastro Cilento, Pontecagnano, Faiano og Serre. Området er nærmere angivet i produktbeskrivelsen.

4.4. Bevis for oprindelsen: Artiskokdyrkningen i Sele-dalen går tilbage til 20'erne, hvor der blev gennemført store jordforbedringer og en jordbrugsomlægning i forbindelse med en jordreform. Allerede i 1811 fremgår det af Kongedømmet Napolis statistiske oplysninger, at der blev dyrket artiskokker på Sele-sletten (Cassese, 1955), og dyrkningen nævnes også i Migliorinis geografiske optegnelser af 1949. Den grundigste redegørelse for artiskokdyrkningens omfang, betydning og potentiale i Sele-dalen blev forelagt af Bruni i 1960; i henhold til denne er Carciofo di Castellammare en af de dyrkede sorter. Den citeres af andre forfattere som ensbetydende med den nye betegnelse Carciofo tondo di Paestum. Sorten blev først dyrket af landbrugere, som var flyttet til området fra Napoli-egnen, og som plantede "carducci" (artiskokstiklinger) på markerne omkring de berømte Pæstum-templer.

I 1929 dyrkede man i Campania artiskokker på et areal på 818 ha; produktionen var på 80566 hkg, og udbyttet var i gennemsnit på 98,5 hkg pr. ha.

Efter anden verdenskrig voksede produktionen: i løbet af femårsperioden fra 1962-1966 voksede dyrkningsarealet til 2782 ha, bl.a. fordi man inddrog arealer til dyrkning af Carciofo di Paestum.

Jannacone skrev i 1997:

"Det bør bemærkes at artiskokdyrkningen i Campania er næsten helt forsvundet fra de bedrifter, der dyrker traditionelle landbrugsarealer, idet denne produktion nu er flyttet til Sele-sletten. I dag dyrkes der artiskokker på 2300 ha, og 80 % af dette areal ligger på Sele-sletten."

Dette produkt har stor betydning for området, ikke mindst på grund af det gode ry produktet har fået. Det er nødvendigt, at produktet kan spores tilbage til oprindelsesstedet, hvis man skal undgå efterligninger og misbrug af betegnelsen; dette sikres ved hjælp af et register over dyrkningsarealer og produktion; en særlig instans varetager kontrollen heraf.

4.5. Fremstillingsmetode: Dyrkningen begynder med behandling af jorden, dvs. pløjning i dybden, grundgødning og/eller nedgravning af organisk materiale, en eller to harvninger samt planering.

Mellem 15. juli og 31. august udprikler man spirer med jordknold, som er dyrket i bakker i egne drivhuse eller specielt dyrkede, eller man kan anvende stiklinger taget direkte fra moderplanten ved udplantning i perioden fra 1. september til 30. september.

Artiskokplanter kan højst dyrkes i tre år.

Dyrkningsmetoden er den generelt anvendte i området, med 110-120 cm mellem rækkerne og 80-90 cm mellem de enkelte planter, idet der i alt er op til 10000 planter pr. ha.

Der høstes mellem 1. februar og 20. maj.

Der høstes højst 50000 stk. Carciofo di Paestum pr. ha.

Kvalitets- og størrelsessortering samt vask sker på grundlag af den lokale teknik på anlæg, som er beliggende i de kommuner, hvor der dyrkes Carciofo di Paestum.

Til forlængelse af salgsperioden kan produktet inden overgangen til konsum opbevares i passende - eventuelt temperaturregulerede - lokaler ved en temperatur på højst 4 °C, i op til 72 timer.

4.6. Tilknytning: Området præges af et typisk middelhavsklima med milde regnfulde vintre og varme og tørre somre; den frugtbare jordbund, som består af dybe alluvialaflejringer fra Sele-floden, har altid været gunstig for dyrkning af artiskokker. Gennem de seneste år har artiskokker fået stor betydning som salgsafgrøde; dyrkningsarealet er derfor blevet kraftigt udvidet, og de lokale producenter har specialiseret sig i produktionen af denne afgrøde.

Carciofo di Paestum adskiller sig fra andre artiskokker ved sin kvalitet og sine typiske egenskaber (kraftige, næsten kugleformede, velsmagende blomsterkurve), som er resultatet af den dyrkningsmetode, der anvendes af landbrugerne i Sele-dalen. Der er tale om en lokal artiskoksort, som er udviklet af artiskokker af Romanesco-sorten. Den adskiller sig fra disse ved en række særlige egenskaber, der skyldes dyrkningsmiljøet. Denne sort modner så tidligt, at den kan markedsføres allerede i februar, dvs. inden andre Romanesco-artiskoksorter. Den tidlige høst (februar-maj) og det friske regnfulde klima gør hovederne særlig sprøde og delikate, og dette gælder ikke mindst for den nederste del af kurvsvøbbladene og kurvbunden, som er meget kødfuld og velsmagende. Disse egenskaber er vigtige for produktets forskellige anvendelser i madlavningen. Artiskokkens egenskaber ændrer sig næsten ikke i løbet af produktionsperioden, og landbrugerne har udviklet forskellige dyrkningsteknikker til afhjælpning af de klimaudsving, der kan gøre sig gældende fra det ene produktionsår til det andet.

4.7. Kontrolinstans: Navn: IS.ME.CERT - Istituto Mediterraneo di certificazione dei prodotti

Adresse: c/o ERSAC

Via del Parco M.C. di Savoia

I-80122 Napoli.

4.8. Mærkning: "Carciofo di Paestum" markedsføres på følgende måde:

- varen forhandles i stive pakninger, med mindst 2 og højst 24 artiskokker

- emballagen skal på ydersiden være mærket med følgende tekst, som skal angives klart og med en let læselig skrift, enten direkte på emballagen eller på en etikette:

a) Carciofo di Paestum og Indicazione Geografica Protetta (eller forkortelsen I.G.P.)

b) personnavn, firmanavn og adresse på emballeringsvirksomheden og/eller producenten

c) oplysning om, hvor meget emballagen indeholder, angivet i overensstemmelse med de gældende bestemmelser.

Den under litra b) omhandlede tekst skal være anført med mindre skrift end den under litra a) omhandlede tekst

d) det i bilag B anførte specifikke og umiskendelige logo, som altid skal anvendes sammen med teksten Indicazione Geografica Protetta (beskyttet geografisk betegnelse).

Produkter, hvori Carciofo di Paestum IGP indgår som råvare, eventuelt efter forudgående behandling eller forarbejdning, kan markedsføres i emballage, hvorpå nævnte betegnelse er anført, uden Fællesskabets logo, forudsat:

- at Carciofo di Paestum IGP, certificeret som sådan, udgør den eneste bestanddel i produktet

- at den virksomhed, som anvender betegnelsen Carciofo di Paestum IGP, har fået tilladelse hertil af det konsortium, som har den intellektuelle ejendomsret til betegnelsen Carciofo di Paestum, og som af land- og skovbrugsministeriet er bemyndiget til at varetage overvågningen heraf. Nævnte konsortium er også ansvarligt for registreringen heraf og kontrollen af, at betegnelsen bruges korrekt. Er konsortiet forhindret heri, varetages disse opgaver af nævnte ministerium i dettes egenskab af national myndighed for håndhævelsen af forordning (EØF) nr. 2081/92.

Er Carciofo di Paestum IGP ikke den eneste bestanddel, er det kun tilladt at anføre denne bestanddel blandt ingredienserne i det produkt, hvori den indgår, eventuelt i bearbejdet eller forarbejdet form, jf. gældende lovgivning.

Det er forbudt at anføre anden beskrivende tekst end den i varebeskrivelsen tilladte sammen med den under punkt 1 omhandlede beskyttede geografiske betegnelse, dette gælder bl.a. udtryk som "tipo", "gusto", "uso", "selezionato", "scelto" mv., dvs. udtryk at typen "svarende til...".

Det er dog tilladt at anvende udtryk, som henviser til bedrifter, person- eller firmanavne eller konsortier, samt private mærker, når blot disse ikke har anprisningsværdi og ikke kan virke vildledende.

Hvis udtryk af denne art anføres på etiketten, må den anvendte skrift højst være halvt så stor som den skrift, der anvendes til den geografiske beskyttede betegnelse.

Logo: Ved udformningen af logoet for Carciofo di Paestum (jf. forordning (EØF) nr. 2081/92) har man søgt at vise den nære forbindelse mellem produktet og det sted (området rundt om Pæstum-templerne), hvor denne artiskok først er dyrket. Logoet viser et billede af Neptuns tempel i Pæstum på baggrund af en farvet himmel (80 % cyan og 25 % magenta) med skyer og vegetation af varierende form og farve (40 % cyan, 30-40 % magenta, 70 % gul, 25-40 % sort).

Neptuns tempel ses i silhouet i en oval, som er afgrænset ved en dobbeltlinje (den inderste sort og den yderste af farven Pantone Green CVP). Teksten Carciofo di Paestum, trykt i sort med skrifttypen Times, bryder ca. tre fjerdedele af den øverste dobbeltlinje om ovalen.

I den nederste mellemste del af billedet af templet ses et billede af Paestum-artiskokken i en hvid oval; stængelen går ned til den yderste grønne kantlinje.

Både billedet af Neptuns tempel og Paestum-artiskokken fremstilles i firfarvetryk med grundfarverne cyan, magenta, gul og sort.

Logoet trykkes på hvid bund.

4.9. Krav i nationale bestemmelser: -

EF-nr.: G/IT/00226/02.02.11.

Dato for modtagelsen af den fulstændige ansøgning: 21. marts 2003.